สาธิตผละจีทีเวลธ์ซุก"กิมเอ็ง"คุมวิจัย
บล.กิมเอ็ง ดูด &#8220;สาธิต วรรณศิลปิน&#8221; จากจีที เวลธ์แมเนจเมนท์ คุมงานวิจัย
19 เม.ย. 2553

บล.กิมเอ็ง ดูด “สาธิต วรรณศิลปิน” จากจีที เวลธ์แมเนจเมนท์ คุมงานวิจัย
แหล่งข่าวจากวงการโบรกเกอร์ เปิดเผยว่า นายมนตรี ศรไพศาล ประธานเจ้าหน้าที่บริหาร บริษัทหลักทรัพย์ กิมเอ็ง (ประเทศไทย) ได้ทาบทามนายสาธิต วรรณศิลปิน กรรมการผู้จัดการ บริษัท จีที เวลธ์ แมเนจเมนท์ มาร่วมงาน โดยเสนอตำแหน่งกรรมการผู้จัดการ คุมสายงานวิจัย และเบื้องต้นจะให้เริ่มงานตั้งแต่วันที่ 1 พ.ค.นี้
แหล่งข่าวจากจีที เวลธ์ แมเนจเมนท์ กล่าวว่า นายสาธิตเข้าไปขอลาออกกับนายจิตติ ตั้งสิทธิ์ภักดี ผู้ถือหุ้น และนายกสมาคมค้าทองคำ ทางวาจาแล้ว แต่ยังไม่ได้ยื่นใบลาออก ซึ่งนายจิตติขอตัดสินใจหลังกลับจากต่างประเทศหรือหลังสงกรานต์ 19 เม.ย.นี้แหล่งข่าวเปิดเผยว่า ประเด็นการออกของนายสาธิตจะได้หรือไม่ อยู่ที่นายจิตติผู้ถือหุ้น จีที เวลธ์ จะหาคนใหม่มารับตำแหน่งหน้าที่แทนนายสาธิตได้หรือไม่ ในช่วง 2 สัปดาห์ที่เหลือนี้ 
“คุณสาธิต เป็นห่วงจีที เวลธ์ มาก หากผู้ถือหุ้น หาคนใหม่มาแทน ไม่ทัน อาจตัดสินใจเลื่อนเวลาไปร่วมงานกับ บล.กิมเอ็ง จากกำหนด 1 พ.ค.นี้ เพราะต้องรอให้คนใหม่เข้ามารับงาน ซึ่งคุณสาธิตเป็นห่วงมาก ถึงแม้จีที เวลธ์ จะยืนได้ระดับหนึ่ง มีบุคลากรไม่มาก แต่มีเป้าหมายชัดเจนและคาดหวังทำธุรกิจหลักทรัพย์ครบวงจร มีแผนซื้อโบรกเกอร์”
สำหรับการตัดสินใจลาออกของนายสาธิต แหล่งข่าวเปิดเผยว่า นายสาธิตอยู่วงการหลักทรัพย์มา 15 ปี มีความถนัดสายงานหลักทรัพย์และงานวิจัย เมื่อมีโอกาสโบรกเกอร์ขนาดใหญ่ติดต่อร่วมงานมา ถือเป็นโอกาสที่ดีและเป็นงานท้าทาย หากทำให้ดีขึ้น   
ทั้งนี้ นายสาธิตเคยร่วมงานกับ บล.พัฒนสิน ในฐานะหัวหน้าสายงานวิจัย ก่อนจะลาออกไปร่วมงานกับ บล.นครหลวงไทย ในตำแหน่งกรรมการผู้จัดการ และภายหลังได้ลาออกเนื่องจากขณะนั้น บล.นครหลวงไทย ประสบปัญหาขาดทุนจากการปล่อยมาร์จินให้กับกลุ่มนักลงทุนรายใหญ่ ในหุ้นเก็งกำไร 3-4 ตัว กระทั่งจับลูกค้าบังคับขายขาดทุนมโหฬาร
จากนั้นได้ออกจากวงการหลักทรัพย์ในช่วงสั้นๆ ก่อนถูกนายจิตติดึงไปร่วมจัดตั้งบริษัทจีที เวลธ์ ทำให้นายสาธิตเป็นห่วงบริษัทนี้ หากหาคนมาทำงานแทนไม่ได้